ተጠባቂው የ‹‹ውሃ ሰማያዊዎቹ›› እና የ‹‹የስፐርሶቹ›› ፍልሚያ﻿
የእንግሊዝ ፕሪሚየር ሊግ 35ኛው ሳምንት ጨዋታዎች ነገና እሁድ የሚካሄዱ ሲሆን፤ የሊጉ የሳምንቱ ትልቁ ጨዋታ «ውሃ ሰማያዊዎቹን» ማንቸስተር ሲቲንና «ስፐርሶችን» ቶተነሃም ሆትስፐርስን የሚያገናኘው ግጥሚያ ቅዳሜ በአንፊልድ ስታዲየም ከቀኑ ስምንት ሰዓት ተኩል ይካሄዳል። የዓለማችን ተወዳጁ የእንግሊዝ ፕሪሚየር ሊግ በያዝነው ዓመትም የሊጉን ዋንጫ ማን ያነሳ ይሆን የሚለውን ግምት ለመስጠት አዳጋች እንደሆነና አጓጊነቱን እንደያዘ ቀጥሏል፡፡ ሊጉ ሊጠናቀቅ አራት ጨዋታዎች የቀሩት ቢሆንም የሊጉን ዋንጫ ማን ያነሳ ይሆን የሚለው የዓለምን ቀልብ የገዛ ጉዳይ ነው። በመሆኑም የሊጉን ዋንጫ ማን ያነሳ ይሆን የሚለውን ለመገመት ፍንጭ ሰጭና፤ ክለቦቹ ለሚቀጥለው ዓመት በሻምፒዮንስ ሊጉ ለመሳተፍ ተስፋ የሚሰንቁበትን ውጤት የሚያስመዘግቡበት ጨዋታ በመሆኑ ከመቼውም ጊዜ የሁለቱ ክለቦች ፍልሚያ ተጠባቂ እንዲሆን አድርጎታል። የአምናው የሊጉ ሻምፒዮና ማንቸስተር ሲቲ አንድ ተስተካካይ ጨዋታ እያለው ከሊጉ መሪ ሊቨርፑል በሁለት ነጥብ ዝቅብሎ የተቀመጠ ሲሆን፤ ከስፐርሶቹ ጋር በሚያደርጉት ፍልሚያ የሽንፈትን ጽዋ የሚጎነጭ ከሆነና፤ የመርሲሳይዱ ሊቨርፑል ያለበትን ጨዋታ የሚያሸንፍ ከሆነ፤ ከመርሲ ሳይዱ ሊቨርፑል ጋር ያለው የነጥብ ልዩነት ወደ አምስት ከፍ የሚል ይሆናል። ይህ ከሆነ ውሃ ሰማያዊዎቹ ማንቸስተር ሲቲ የዋንጫ ተስፋቸው አጣብቂኝ ውስጥ ስለሚገባ ከቶተነሃም ጋር የሚያደርጉትን ጨዋታ ተጠባቂ እንዲሆን አድርጎታል። በሌላ በኩል ስፐርሶቹ ቶተነሃም ሆትስፐርስ በሊጉ የደረጃ ሰንጠረዥ ከአንድ እስከ አራት ያለውን ደረጃ ይዞ በማጠናቀቅና ለሚቀጥለው ዓመት በሻምፒዮንስ ሊጉ ተሳታፊ ለመሆን የሚያበቃውን ውጤት ለማስመዝገብ ይህን ግጥሚያ ማሸነፍ የግድ ይለዋል። ምክንያቱም በዚህ ጨዋታ ስፐርሶቹ ነጥብ የሚጥሉ ከሆነና አርሴናል፣ ማንቸስተር ዩናይትድና ቼልሲ ያለባቸውን ጨዋታ ካሸነፉ ሶስተኛ ደረጃነቱን ለ«መድፈኞቹ»፣ ለ«ሰማያዊዎቹ» ወይም ለ«ቀያይ ሰይጣኖቹ» በመልቀቅ ወደ ስድስተኛ ደረጃ የሚንሸራተት ይሆናል። እንዲሁም ከመድፈኞቹ አርሴናልና ከሰማያዊዎቹ ቼልሲ ጋር ያለው የነጥብ ልዩነት ወደ ሁለት ከፍ የሚል ይሆናል። ስለዚህ ስፐርሶቹ በሻምፒዮንስ ሊጉ ለመሳተፍ የሚያስችላቸውን ሶስተኛ ደረጃን ላለመልቀቅና ከአርሴናል፣ ከማንቸስተር ዩናይትድ እና ከቼልሲ ጋር ያለውን የነጥብ ልዩነት ለማስፋት ከማንቸስተር ሲቲ ጋር የሚያደርጉት ትንቅንቅ ጨዋታውን ተጠባቂ እንዲሆን ያደረገ ሌላኛው ምክንያት ነው። ከዚህ ባለፈ ‹‹ጨዋታውን ማን ያሸንፋል›› የሚለውን ግምት ለመገመት በጣም አዳጋች ያደረገው፤ ሁለቱም ክለቦች ከቀናት በፊት ባደረጉት የሻምፒዮንስ ሊግ የግማሽ ፍፃሜ የደርሶ መልስ ፍልሚያ ቶተነሃሞች በሜዳቸው አንድ ለባዶ እንዲሁም ከሜዳቸው ውጭ ተጉዘው በአንፊልድ ስታዲየም በማንቸስተር ሲቲ አራት ለሶስት ቢሸነፍም ከሜዳ ውጭ ብዙ ጎል ባገባ በሚለው ህግ ወደ ቀጣይ ዙር ማለፉን አረጋግጧል፡፡ ስለዚህ ሁለቱ ክለቦች በ11 ቀናት
ውስጥ ለሦስተኛ ጊዜ የሚገናኙ ሲሆን፤ ስፐርሶቹ በሊጉ ጨዋታ ዳግም ውሃ ሰማያዊዎቹን አንገት ያስደፉ ይሆን የሚለው የስፖርት ቤተሰቡ ጨዋታውን በጉጉት እንዲጠብቀው አድርጎታል። ሲቲዎች ባለፈው ሳምንት በሴልሁረስት ፓርክ ከክሪስታል ፓላስ ጋር ባደረጉት የሊጉ ጨዋታ ክሪስታል ፓላስን በሜዳው ሶስት ለአንድ የረቱ ሲሆን፤ ስፐርሶቹ በአንጻሩ ሀደርስፊልድ ታውንን 62ሺ 62 ተመልካች በሚይዘው አዲሱ
ስታዲየም የጎል ናዳ በመውረድ አራት ለባዶ ማሸነፉ ይታወሳል። ስለዚህ ሁለቱም ክለቦች በሊጉ እያሳዩት ባለው አስደናቂ ብቃትና ወቅታዊ አቋም ማን ያሸንፍ ይሆን የሚለው ጨዋታውን ተጠባቂ እንዲሆን ተጨማሪ ምክንያቶች ናቸው፡፡ በአጠቃላይ ነገ በፕሪሚየር ሊጉ ስድስት ጨዋታዎች ሲካሄዱ፤ ከነዚህ መካከል ዌስት ሃም ዩናይትድ 60ሺ ተመልካች በሚይዘው በለንደን ስታዲየም ሌስተር ሲቲን
የሚያስተናግድበትና ኒውካስትል ዩናይትድ በሴንት ጀምስ ፓርክ ስታዲየም ከሳውዝ አምፕተም ጋር የሚያደርጉት ግጥሚያዎች ይጠቀሳሉ፡፡ እሁድ ዕለት ሊጉ ቀጥሎ ሲውል ሶስት ጨዋታዎች የሚካሄዱ ሲሆን፤ ኢቨርተን በጉዲሶን ፓርክ ስታዲየም ቀያይ ሰይጣኖቹን ሲያስተናግድ፤ መድፈኞቹ አርሴናል በኢሚሬትስ ስታዲየም ከክሪስታል ፓላስ ይፋለማሉ። እንዲሁም ወራጅ ቀጠና ላይ የሚገኘው ካርዲፍ ሲቲ በሜዳው በደረጃ ሰንጠረዡ አናት ላይ ከተቀመጠው ሊቨርፑል ጋር የሚያደርጉት ጨዋታ ይገኝበታል፡፡ ፕሪሚየር ሊጉን የመርሲሳይዱ ሊቨርፑል በ85 ነጥብ
ሲመራ፤ ማንቸስተር ሲቲ አንድ ተስተካካይ ጨዋታ እያለው በ83 ነጥብ
ይከተላል። ስፐርሶቹ ቶተነሃም ሆትስፐርስ በ67 ነጥብ
ሶስተኛ ደረጃን ሲይዝ፤ መድፈኞቹ አርሴናል በ66 ነጥብ
አራተኛ ደረጃን ይዟ ይከተላል። በአንጻሩ ካርዲፍ ሲቲ፣ ፉልሃም እና ሀደርስፊልድ ታውን ደግሞ ከ18ኛ
እስከ 20ኛ ያሉትን የመጨረሻዎቹን ሦስት ደረጃዎች ይዘው ወራጅ ቀጠና ውስጥ ይገኛሉ፡፡ የፕሪሚየር ሊጉን
ከፍተኛ ጎል አስቆጣሪነት
የሊቨርፑሉ ሙሀመድ ሳላህ
እና የማንቸስተር ሲቲው
ኩን አጉኤሮ በእኩል
19ጎሎች ሲመሩ፤ የአርሴናሉ
ፔር ኢሜሪክ ኦባሚያንግና
የሊቨርፑሉ ሴኔጋላዊው ኮከብ
ሳዲዮ ማኔ በእኩል
18 ጎሎች በሁለተኛ ደረጃ
ተቀምጠዋል። የቶተነሃሙ ሄሪ ኬንና
የማንቸስተር ሲቲው ራሂም
ስተርሊንግ በእኩል 17 ጎሎች
ከፍተኛ ግብ አስቆጣሪነቱን
እየተከተሉ ይገኛሉ።አዲስ ዘመን ሚያዝያ 11/2011 በ